
SUPERINTENDENDILT HINNE 


Kirik peab olema 
kohtumispaik 


Meenutades juunikuist aastakonverentsi, tuletame 
meelde apostel Pauluse sõnu (Ef 2:19—22): 

“Nii ei ole te siis mitte enam võõrad ega majalised, 
vaid pühade kaaskodanikud ja Jumala kodakond- 
sed, rajatud apostlite ja prohvetite alusele, kus 
Kristus Jeesus ise on nurgakivi, milles kogu hoone 
on kokku liidetud ja kasvab pühaks templiks Issan- 
das, kelles ka teid ühes üles ehitatakse Jumala elu- 


asemeks Vaimus.” 


gal kristlasel on oma koht ja 

oma ülesanne Kristuse Ihus. 

Igaüks on oluline ja vajalik. 

Oluline on teada, milleks Is- 

sand Sind on kutsunud ja mis 
ülesande Tema sulle on andnud. 
Õigest teadmisest aga üksi ei piisa. 
Tuleb vastavalt sellele teadmisele Ju- 
mala Püha Vaimu juhtimisel ka te- 
gutseda. On aeg Sõna kuulaja rollist 
astuda Sõna tegija rolli! Kui tänapäe- 
va kristlaskonnas millestki puudus 
on, siis eeskätt nendest, kes kogu sü- 
damega täidaksid oma praktilises 
elus Jumala tahet. Ei tule küsida, mi- 
da mina siit saan, vaid mida mina 
saan anda. 

Paulus ütles, et kogudus kasvab 
pühaks templiks Issandas. Tempel 
oli Vana Testamendi ajal kohaks, kus 
oli Jumala ligiolu. See oli paik, kus 
toimetati lepitusteenistust. Tempel 
oli hoone, kus inimene kohtus Juma- 
laga ja Jumal inimesega. Kuigi tem- 
pel oli mõeldud eeskätt Jumala le- 
pingurahva jaoks, tahtis Jumal oma 


ligiolu anda tunda ka paganarahvas- 
te esindajatele. 

Jeesuse missioon ja apostlite tee- 
nistus kasvas kiiresti väljapoole Je- 
ruusalemma müüre ja juudi rahva 
piire. Tänaseks on evangeeliumi 
kuulutatud pea kõigis maades. Teos- 
tumas on juba Vanas Testamendis 
väljendatud Jumala soov (Jesaja 
49:6): ,,... ta ütleb: Sellest on vähe, et 
sa mu Sulasena taastad Jaakobi su- 
guharud ja tood tagasi Iisraeli jäägi: 
ma panen sind paganaile valguseks, 
et mu pääste ulatuks ilmamaa 
ääreni ...!” 

Jumalale läheb korda maailma 
rahvaste käekäik. Tema plaan on, et 
keegi ei hukkuks, vaid et kõik inime- 
sed pääseksid ja tuleksid tõe tund- 
misele (1Tm 2:4). Meid kui Kristuse 
ihu on kutsutud jätkuvale kasvule. 
Issand jagab oma annid ja ehitab 
oma kogudust, et võiksime olla 
templiks, kus ilmub Jumala ligiolu ja 
kus leiab aset Tema tundmine. Kirik 
peab olema koht, kus kohtuvad Ju- 


mal ja inimene. Meilt kui koguduselt 
eeldab see eelkõige kasvamist selle 
missiooni mõistmises ja valmisole- 
kus seda praktiliselt ellu viia. Me ei 
ole siin eeskätt endi jaoks, vaid maa- 
ilma jaoks - et Issanda pääste ula- 
tuks ilmamaa ääreni. 

Augustikuisel EMK VII suvekon- 
verentsil keskendusime lõikuse tee- 
male. Jeesus ütles, et lõikust on pal- 
ju ja käskis palvetada, et lõikuse Is- 
sand läkitaks välja töötegijad oma 
lõikusele. See on Issanda lõikus ja 
töö tuleb teha Tema korralduste ja 
juhtnööride järgi. Issand vajab neid 
töölisi, kes on varustatud Tema andi- 
dega. Paludes anname end taas sel 
sügisel Issandale üle ja laseme meis 
endis teostuda Jumala missioonil. 
Nii saab Tema meid välja läkitada 
valmivat lõikust koguma. Aeg len- 
dab kiiruga lõpu poole ja Jumal soo- 
vib, et lõikus saaks sisse toodud! 

Soovin sulle isiklikku kasvamist 
Jumalas, Tema Sõnas ja Tema tahte 
igapäevases praktilises täitmises. 
Panusta oma aega, ressursse ja pal- 
veid nii, et koguduse vaimulik elu ri- 
kastuks, kasvaks ja Jumala au saaks 
võimsalt esile tulla. Täienegem ühes- 
koos Püha Templina Issandas! 

Viljakat sügis-talvist tööaastat! 


TAAVI HOLLMAN 
EMK superintendent 

PIIBEL 


Mida võime õppida kümnest käsust? 


Uheksas käsk 


TOOMAS PAJUSOO 


Sa ei tohi tunnistada oma 
ligimese vastu valetunnis- 
tajana! 

2Ms 20:16; 5Ms 5:20 


eisisõnu võiks öelda, et 

üheksanda käsu fookuses 

on tõe ja teise inimese 

maine respekteerimine. 

Kuna kristlasele on tõde 
eluviisiks, ei sünni tal rääkida valet 
teiste kohta. Ometi ei ole see välistatud 
inimese patuse päritolu tõttu, mispä- 
rast üheksas käsk hoiatabki kahjusta- 
mast ligimese nime. Selleks on mit- 
meid mooduseid: keelepeks, laim, kuu- 
lujuttude levitamine. 

Tark Saalomon ütleb oma õpetus- 
sõnades (10:18): “Kes ajab laimujuttu, 
on alp.” Piibel hoiatab inimest otse- 
selt valetunnistamise eest. Mõned kir- 
jakohad Vanast Testamendist: “Ära 
levita valekuuldusi! Ära löö kätt õela- 
ga, et sa ei saaks valetunnistajaks!” 
(2Ms 23:1) Ja: “Valetunnistaja ei jää 
karistuseta, ja kes sepitseb valesid, ei 
pääse.” (Õp 19:5) 

Miks meid on kästud rääkida tõde? 
Teeme targasti, kui pöördume tõeallika 
Jeesuse enda juurde, kes ütleb Johan- 
nese evangeeliumis (14:6): “Mina olen 
tee ja tõde ja elu. Ükski ei saa minna 
Isa juurde muidu kui minu kaudu.” 
Ühes teises kirjakohas (Jh 8:32) ütleb 
Jeesus: “... ning tunnetate tõde, ja tõde 
vabastab teid.” Jeesus on tõde ja temal 
pole valega midagi pistmist. Kui elame 
Jeesuses Kristuses, austame tõde ja 
oma ligimest. 

Pealegi Jumal vihkab valet. Selle 
kohta võib taas lugeda Õpetussõnadest 
(6:16—19): “Neid kuut asja vihkab Is- 
sand, jah, seitse on tema hingele jäle- 
dad: ülbed silmad, valelik keel, käed, 
mis valavad süütut verd, süda, mis se- 
pitseb nurjatuid kavatsusi, jalad, mis 
kiiresti jooksevad kurja poole, valetun- 


nistaja, kes väidab valet, ja see, kes 
külvab riidu vendade vahel.” Ja veel 
(Õp 25:18): “Mees, kes valet tunnistab 
oma ligimese vastu, on otsekui vasar, 
mõõk ja terav nool.” 

Peame meeles pidama, et miski 
pole peidetud Jumala silme eest. Na- 
gu ütleb Taavet (Ps 139:2): “Sina tead, 
millal ma maha istun ja millal ma tõu- 
sen; sa mõistad kaugelt ära mu mõt- 
ted.” 

Üheksas käsk tuletab meelde, et 
peame õppima rääkima tõde ja mitte 
valet. Jeesus ütleb Mäejutluses 
(Mt 5:37) selgelt: “Iga teie “jah” olgu 
“jah” ja iga “ei” olgu “ei”, aga mis üle 
selle, see on kurjast.” Seega on rääki- 
mine tõsine asi. Peame oma keele- 
kasutust kontrollima. 

Lugedes näiteks prohvet Jesaja kir- 
jeldust muistse Iisraeli kohta ja võrrel- 
des seda nüüdismaailmaga, tundub, et 
inimsüda pole eriti muutunud. Jesaja 
ütleb (59:4): “Ükski ei süüdista õigla- 
selt ja keegi ei lähe kohtusse tõe nimel: 
loodetakse tühja peale ja räägitakse 
valet, sigitatakse pahandust ja sünnita- 
takse kurjust.” Isikliku kasusaamise 
nimel räägitakse tänapäevalgi valet, 
mis toob kaasa pahandust ja inimeste- 
vahelist kurjust. Usklikud peavad vas- 
tukaaluna pimedusele andma edasi se- 
da tõevalgust, mis on Kristuses Jeesu- 
ses. “Valelikud huuled on Issanda mee- 
lest jäledad, aga ustavad on temale 
meelepärased.” (Õp 12:22) 


Vale ja vale ja vale 
Hollandi eetikaprofessor Jochem 
Douma on eristanud kolme liiki vale- 


sid: esiteks pahatahtlik vale, mis on ot- 
seselt taunitav ja mille eesmärk on tei- 


si petta; teiseks naljatooniline vale, mis 
on veidi komplitseeritum, sest sellega 
püütakse teisi inimesi lihtsalt lõbusta- 
da (inimesed saavad üldiselt kohe aru, 
et tegemist on naljaga, ja huumor ise- 
enesest ei tee kellelegi viga, aga olu- 
kord muutub, kui tõe ja vale elemente 
on raske eristada ning naljatooniline 
vale põhjustab pettumust ja on pilkav 
(meest, kes petab oma ligimest ja ütleb 
“Ma teen ju ainult nalja”, on Piiblis võr- 
reldud meeletu mehega, kes ammub 
tuliseid surmanooli; vt Õp 26:18-19); ja 
kolmandaks hädavale, mida tavaliselt 
seostame olukorraga, kus inimene tar- 
vitab valet oma naha päästmiseks, tah- 
tes end süüst puhtaks pesta. Ent otse- 
tõlkena ladina keelest tähendab häda- 
vale (mendacium officiosum) valeta- 
mist ligimese kasuks. Selline hädavale, 
mida Douma silmas peab, ei tee ligime- 
sele kahju, vastasel korral oleks tege- 
mist üleastumisega üheksandast kä- 
sust. Ärgu keegi arvaku, et õigustan 
hädavale kasutamist. Ometi leiab aja- 
loost näiteid, kus mendacium officio- 
sum on päästnud inimelusid. Kõige 
klassikalisem hädavale teise inimese 
kasuks on näide juutide varjamisest 
Teise maailmasõja ajal. Kui nad olek- 
sid natsidele tõe väljarääkimisega üles 
antud, oleksid paljud juudid mõrvatud. 
Küsimus on, kas peaksime sellist tegu- 
viisi hukka mõistma? 

Olukord, kus hädavalet kasutatakse 
teise inimese päästmiseks, on siiski 
ekstreemne. See võib tulla kõne alla 
üksnes juhul, kui kaalukausil on teise 
inimese elu. Vanast Testamendist võib 
tuua näitena hoor Raahabi, kes kasu- 
tas hädavalet kahe Iisraeli maakuulaja 
päästmiseks (vt Joosua 2 peatükk). 

Enda elu päästmiseks võib Jumala 
Vaim vajaduse korral anda ise sõnad 
suhu. Douma toob näite, kuidas kord 
aetud taga mennoniitide usujuhti Hans 
Bussherit. Too istunud parajasti kaari- 
kus koos teiste reisijatega, kui jälitajad 
jõudnud kaarikuni ja küsinud: “Kus on 
Bussher?” Bussher tõusnud püsti ja kü- 

sinud kaarikus istujailt: “Kas Bussher 
istub teie seas?” Kõlas korrektne vas- 
tus: “Ei.” 

Uustestamentlik üldprintsiip valeta- 
mise kohta on toodud apostel Pauluse 
kirjas efeslastele, kus ta kutsub esmalt 
meid riietuma uue inimesega, kes on 
loodud Jumala poolt elama tõe õiguses 


ja vagaduses. Seejärel apostel lisab 
(Ef 4:24-25): “Seepärast jätke vale ja 
rääkige tõtt oma ligimesega, sest me 
oleme üksteise liikmed.” 

Lõpuks üheksanda käsu praktiline 
rakendus: kui meie elus peaks olema 
mingi ebaausus, kas enese, Jumala või 
kaasinimese suhtes, siis palume, et Ju- 


mal katsuks läbi meie südame. Lõpetu- 
seks Jaakobuse sõnad (2:8), mis pane- 
vad i-le punkti: “Te teete hästi, kui te 
tõepoolest täidate kuninglikku seadust 
kirjasõna järgi: “Armasta oma ligimest 
nagu iseennast!”” Siis oleme tõepoo- 
lest võimelised rakendama oma elus 
üheksandat käsku. A 


eeeoveeveeeeeoeeeeeeveeveeeeeoeeeeeeeveeeeeeeeseeeeeeeeeveeeeeeeeeeeeeeeeeeeeeseeeeeeeeeveeeeeoeeeeeeeeeeeeeeeseeeeeeeeese 


Mõtteid üheksanda käsu kohta 


ANNE SALURAID 


äsk “Sa ei tohi tunnistada oma li- 
Kimese vastu valetunnistajana” 
kuulub üheksandana käskude kogu- 
mikku, mida nimetatakse ka Jumala 
kümneks sõnaks (deka logos). Need 
käsud on loomult apodiktilised, teisi- 
sõnu niisugused, millele ei vaielda vas- 
tu ega ole need ka vaidlusobjektiks. 
Käsud on Jumala öeldud sõnad, mida 
tuleb täita. Põhjus on selles, et kümnes 
käsus peegeldub Jumala enda olemus. 
Nii võiks öelda, et käsk valet mitte tun- 
nistada annab teada, et Jumalale on 
omane tunnistada tõtt. Näiteks “Su 
õigus on õigus igavesti ja su Seadus on 
tõde” (L 119:142) või Messia kohta öel- 
du: “Tõeõpetus oli tal suus ja pettust ei 
leitud ta huulilt” (M1 2:6), ehk Jeesuse 
sõnad: “Kui te armastate mind, siis pi- 
dage minu käske! Ja ma palun Isa ja ta 
annab teile teise Lohutaja, ..., Tõe Vai- 
mu” (Jh 14:15-17, jt). 

Inimsuhete juurde tagasi tulles võib 
seaduse tunnistajate kohta leida ka 
kirjakoha (5Ms 19:15-21), milles öel- 
dakse valetunnistajate kohta järgmist: 
“Kui valetunnistaja astub üles kellegi 
vastu, süüdistades teda mõnes üle- 
astumises, ..., ja vaata, kui tunnistaja 
on valetunnistaja, kes on valet tunnis- 
tanud oma venna kohta, siis te peate 
temaga talitama nõnda, kuidas tema 
mõtles talitada oma vennaga. Nõnda 
kõrvaldage kurjus eneste keskelt!” 
Et valetunnistaja ei jää karistuseta, 
öeldakse ka Õpetussõnades (19:5): “ja 
kes sepitseb valesid, ei pääse”. 

Jumalasõna ütleb niisiis tõsiseid 
sõnu valetunnistuse vastu ega salli 
seda mingil kombel. Loomulikult sel- 
le kurja loomuse tõttu. Õpetuslikel 
eesmärkidel toob Pühakiri selle koh- 
ta ka mitmeid näiteid. Mõelgem näi- 
teks Joosepile, kes kaotas oma staa- 

tuse Pootifari majas viimase naise va- 
letunnistuse tõttu (1Ms 39:14), või 
viinamäe omanikule Naabotile, kes 
kaotas tema kohta esitatud valetun- 
nistuste pärast elu (1Kn 21:12—16). 
Või Jeesusele enesele, kelle maine 
kahjustamiseks vastased valetunnis- 
tusi sepitsesid. Pole kahtlust, et tun- 
nistused, mis kahjustavad inimese 
positsiooni või head nime või võivad 
maksta isegi ta elu, on olemuselt kur- 
jad. Eriti ohtlik oli valetunnistus aga 
Piibli-päevil, mil kohtumõistmine sõl- 
tus täiel määral tunnistajate ütlustest 
ning tehtud otsus jõustus kohe. 


Kuigi antud käsud olid vastuvaidle- 
matuks täitmiseks, oli neil ka laiem tä- 
hendus. Sest vaatamata tõsiasjale, et 
(mitmed) dekaloogi käsud on käitu- 
misnormina leidnud aktsepteerimist 
ka hilisematel ajastutel väljaspool Iis- 
raeli kogukonna piire, on need algselt 
ilmutatud ikkagi Jumala äravalitud 
rahvale. Andes teada, mil viisil suhtub 
Jumal oma rahvasse ja mida Ta viima- 
se heaks on teinud, kutsu- 
vad käsud üles käituma 
oma ligimese suhtes sar- 
naselt Jumalaga. Nii võib 
öelda, et kümme käsku 
on õndsusvahend kõige 
kõrgemas mõttes -— käsk 
on tee osadusse esmalt 
Jumalaga ja siis kaasini- 
mesega. Seda taibates mõistetakse ka 
Piiblis nii palju kõneainet pakkunud 
käsukuulekuse tähtsust. 

Käskudest kinnipidamisest sõltus 
Iisraeli kui kogukonna enda tugevus. 
Kui kohtuotsus langetati valetunnis- 
tuse põhjal, õõnestas niisugune tun- 
nistus mitte ainult kohtuniku autori- 
teeti, vaid kohtupidamise usaldata- 
vust üldse. Ebaõiglased otsused aval- 
dasid omakorda mõju inimeste oma- 


Nii võib öelda, 
et kümme käsku 
on õndsusvahend 
kõige kõrgemas 
mõttes — käsk on 
tee osadusse es- 
malt Jumalaga ja 
siis kaasinimesega. 


vahelistes suhetes, olgu või igapäeva- 
ses läbikäimises. 

Oletame näiteks, et ühe teatud 
perekonna liikmed -rivaalitsevad 
omavahel ja kasutavad isiklike ees- 
märkide saavutamiseks valet oma 
lähedaste vastu. Kaheldamatult puu- 
duks niisuguses perekonnas usaldus 
üksteise vastu, kuid veelgi enam — sel 
puuduks ka usaldus väljaspool, kuna 
ebaterved suhted ei jääks märka- 
mata. Usaldamatuse tulemusena saab 
ühelt poolt nõrgestatud pere tervik- 
likkus ja tugevus, teiselt poolt aga 
rikutud selle maine: kas nende öeldu 
ja tehtu on tõsiseltvõetav? 

Sama analoogi võib kasutada selgi- 
tamaks üheksanda käsu ja Iisraeli su- 
het (nagu Teise Moosese raamatu 
kontekst seda eeldab). Nimelt peetak- 
se lisraeli puhul loomulikuks rääkida 
temast kui valitud rahvast. Küsigem 
siis, mis mõttes valitud? Pühakiri vas- 
tab küsimusele nõnda (2Ms 19:4-6; vt 
ka 1MSs 12:2, 3 ja Mt 28:19, 20): “Te 
olete näinud, mida ma olen teinud 
egiptlastele, kuidas ma 
teid olen kandnud kotka 
tiibadel ja kuidas ma teid 
olen toonud enese juurde. 
Ja kui te nüüd tõesti kuula- 
te minu häält ja peate minu 
lepingut, siis te olete minu 
omand kõigi rahvaste hul- 
gast, sest minu päralt on 
kogu maailm. Te olete mulle preestri- 
te kuningriigiks ja pühaks rahvaks.” 

Erinedes oma usu olemuse/Jumala 
ning elukorralduse ja kogukonna- 
siseste suhete poolest, lisaks suhtumi- 
ses võõrastesse, oli valitud rahva üles- 
anne tunnistada maailmale Loojast. 
Käsul “Sa ei tohi tunnistada oma ligi- 
mese vastu valetunnistajana!” oli ja on 
seega kogu käsukogumikus äärmiselt 
oluline koht. i 

AASTAKONVERENTS 2011 


Kasvagem üheskoos 
pühaks templiks Issandas 


EMK aastakonve- 
rents 2011 tuli kokku 
Tallinna, seda vahe- 
tult enne jaanipäeva — 
21. ja 22. juunil. 


astakonverents al- 

gas ja lõppes tra- 

ditsioonilise juma- 

lateenistusega. 

ende vahele 

mahtusid plenaar- ja eriistungid, 

piiskopi kohtumine ordinatsioo- 

nikandidaatidega, ilmikute 

koosolek, mida juhatas Jana 

Tamm, ning vaimulike koosolek, 

mida juhatas piiskop Alsted, 

hommikupalvus Eddie Foxilt, 

pildistamine ning kohvi- ja söö- 
gipausid virkadelt perenaistelt. 


Pisikesed aruandehetked 
suure sees 


Nagu ikka, moodustasid aastakonve- 
rentsi olulise osa aruanded. Superin- 
tendent Taavi Hollman oli seekord la- 
hendanud oma kokkuvõtete tegemise 
nii, et andis selle raames paariks mi- 
nutiks sõna ka iga koguduse pastori- 
le. Nii kuulis kõrge kogu, kuidas 

H Reeküla kogudus tähistas möödu- 
nud aruandeaastal sajandat juubelit, 
B Tallinna koguduse orelifond on 
lõpetamas oreliehitust ja vene kogu- 
dus on panustanud abielueelsele 
nõustamisele, 

M Pärnus toimib jätkuvalt juba 1990. 
aastatel alustanud suvekool, 

n Aseri kogudus pidas kahenädalast 
lastelaagrit ja aitab lastel kooliülesan- 
deid teha, 

M Kundas hakati näitama filme ja 
toodi sellega kirikusse noored, kes on 
sisustanud endale noorteruumi, kus 
aktiivselt tegutsevad, 

H Narvas on alanud lastetöö ja pas- 

Hetk EMK aastakonverentsi avateenistuselt kirikusaalis. 


w 


tor vajaks hädasti eluruume, sest sõi- 
dab praegu Narva eestikeelsele juma- 
lateenistusele Kohtla-Järvelt kolme 
bussiga, 

H Ahjal surus paks lumi puruks 
kuuri katuse, mille parandamisel tu- 
lid appi Tallinna koguduse noored 
täiskasvanud, 

m Haapsalus peeti möödunud aasta 
jaanuaris oikumeenilist ristimistee- 
nistust, 

M Jõhvi koguduses on ruumid kit- 
saks jäänud ja loodud on MTÜ Puue- 
tega Laste Päevatugikodu, mis on 
koostööprojekt Jõhvi linna sotsiaal- 
osakonnaga, 

m Kohtla-Järvel peeti jõulude eelõh- 
tut, kuhu kutsuti koguduseliikmed 
oma peredega, mis tõi kirikusse sõb- 
rad ja pereliikmed, kes varem kiri- 
kusse pole tulnud, 

m Kuressaare koguduse hoone on 
seest ja väljast renoveeritud, ent ko- 
gudus vajab uut vaimulikku, 

m Sakussaare kogudus on liikme 
pealt kõige enam annetanud ja palju 
toetanud Rakvere koguduse tööd, 


sest mitmeid üritusi on Sakussaare ja 
Rakvere koguduses tehtud ühiselt, 

m Rakvere kogudusse on võetud 
vastu neli uut liiget ning tegutseb pü- 
hapäevakool ja edeneb lastetöö, 

M Räpina kogudus rõõmustab uut 
pastorit Ele Pajut suure hoole ja eel- 
tööga, olles igaks pühapäevaks koris- 
tanud, ahju kütnud ja armulaua ette 
valmistanud, oodates vaid, et pastor 
tuleks ja teeniks, 

m Ruusmäel on kaks korda kuus 
korraldatud lastele käsitööringi, ku- 
na mitmetel lastel pole võimalik huvi- 
ringides käia, ning laste tehtud kä- 
piknukkudega valmistati ette jõulu- 
näidend, millega külastati mitmeid 
paiku, 

M Kunda kogudus tähistab juulis 
2011 jumalateenistuse ja grillipeoga 
vabas looduses kümnendat aastapäe- 
va, 

m Viitka kogudus on saanud viis uut 
liiget, korraldab enam kui poolesaja 
osavõtjaga noorteüritusi ja teeb koos- 
tööd Võru kogudusega, 

M Võru kogudus on oma hoonest 


Fotod: PRIIT GREGORIOS TAMM 


välja kolinud Päästearmee ruumides- 
se, kuna koguduse enda hoones on 
käimas sisetööd, ning Võrus on tegut- 
semas Brasiiliast tulnud vabatahtlik 
Livia Telles, 

m Tartus on Priit ja Jana Tamm tei- 
nud PREP-koolitusi paarisuhte tugev- 
damiseks ning kogudus kinkinud kõi- 
gile oma pühapäevakoolilastele Piib- 
lid, 

H Tapa koguduses käib koos palju 
pühapäevakoolilapsi, 

H Keila kogudus ostis ja püstitas ki- 
riku ette telgi, et pakkuda seal kohvi, 
teed ja kirjandust linna inimesteni 
jõudmiseks. 


EMK arvudes 2010/2011 


Superintendendi aruandest selgus 
veel, et juriidiliselt on Eesti Metodisti 
Kirikul 26 kogudust, aga tegutsevaid 
24, sest Kohila ja Tallinn-Koidu kogu- 
duse likvideerimine on vormistamisel. 
Teisalt on avaldanud soovi liituda 
EMK-ga kristlik kogudus “Taassünd”, 
mida juhib pastor Stanislav Ossipov, 
kes on lõpetanud EMK Teoloogilise 
Seminari ning rajanud koguduse Ve- 
nemaal Satkas ja Tallinnas Musta- 
mäel. 

2011. aastat alustas EMK 1693 liik- 
mega, kellest 168 on ristitud ja 1525 
tunnistavad liikmed. 

Pastoritena on EMK-s teenimas 25 
ordineeritud vanemat, neist neli kap- 
laniteenistuses ja üks Ühinenud Me- 
todisti Kiriku Globaalteenistuses, viis 
kohalikku pastorit ja kaheksa aasta- 
konverentsi prooviliiget. Diakonina 
teenivad kaks ordineeritud diakonit ja 
üks aastakonverentsi prooviliige. Te- 
gevvaimulikke on seega kokku 41, va- 
nemaordinatsiooniga emeriitvaimu- 


likke kuus. Superinten- 
dent meenutas ka, et 
möödunud aasta 4. juu- 
lil toimus pidulik juma- 
lateenistus Narvas, kus 
paluti koguduse teeni- 
misse astumisel õnnis- 
tust pastor Erkki Sepa- 
le (loe pikemalt Kodu- 
teel 3(98)/2010), ning 
28. novembril peeti 
pidulikku jumalateenis- 
tust Räpinas, kus paluti 
õnnistust pastor Ele 
Pajule (loe KT 
4(99)/2010). Jumalat 
on põhjust tänada selle- 
gi eest, et oleme saanud 
veidikene pastorite pal- 
ka tõsta. 


Olulisem tööaastast 2010/2011 


EMK sisulise töö osas tundis su- 
perintendent rõõmu möödunud aas- 
tal toimunud piirkondlikest palve- ja 
visioonipäevadest, mis moodustasid 
osa suuremast plaanist jõuda EMK 
rakenduskava koostamiseni (loe KT 
1(100)/2011), mais Pärnu Agape kiri- 
kus peetud jutlustajate jututoast, mil- 
le läbiviimise eest avaldas tänu Üllas 
Tanklerile, EMK VI suvekonverent- 
sist “Effata!” (loe KT 3(98)/2010), mi- 
da pidasime 5.-7. augustini 2010 Aa 
rannas ja mis päädis kaheksa inimese 
ristimisega. Teoks on saanud ka kaks 
pastorite osadus-, palve- ja õppepäe- 
va Tallinnas: 17.—18. septembril 2010, 
külalisena teenimas Chuck Killian 
USA-st, ning 11.—12. veebruaril 2011, 
külalisena teenimas Wilfried Bolay. 

Jätkuvalt on külvanud head vai- 
mulikku mõju Eesti Emmause tee- 


EMK 2011. aasta aastakonverentsi ühispilt. 


Jana Tamm tutvustamas 
EMK arengukava. 


konnad, kuhu 
2011. aastal kutsuti 
osalema Pihkva 
metodiste. ÜMK 
Pihkva koguduse 
pastor Kim on 
avaldanud - selle 
eest EMK-le oma 
tänu. 

EMK on jätka- 
nud - eestikeelse 
Päevasõna üllita- 
mist (Päevasõna il- 
mumise 75. aasta- 
päeva tähistami- 
sest loe KT 
4(99)/2010), sada- 
kond venekeelset, 
mis ilmub nime all 
Mesto = Vstretsh 
(Kohtumiste paik), tuuakse sisse 
Venemaalt. EMK töötegijad on sisus- 
tanud saated “Südame ja mõistuse- 
ga” Pereraadios. Eesti Rahvusring- 
hääling tegi raadioülekande Tallinna 
koguduse esimese jõulupüha teenis- 
tusest. 2010. aastal üllitati kaks ing- 
liskeelset uudistelehte MethodEsto- 
nia, mis mõeldud Eesti Sõpradele 
Ühendriikides (loe KT 2(97)/2010). 
EMK lastetöötegijad teevad kaas- 
tööd ajakirjale Päikesekiir, Lii Lille- 
oja ja Meeli Tankler ajakirjale Krist- 
lik Kasvatus. 

Majandamise vallas esitas EMK 
kultuuriministeeriumile taotluse saa- 
da toetust kirikuhoonete energia- 
säästlikumaks muutmiseks. Ent seo- 
ses COjz-projektide lõpptähtajaga 
2012. aasta lõpus ning juba töösse 
võetud peaaegu 500 projektiga ei ole 
Riigi Kinnisvara AS võimeline uusi 
projekte teostama, millest tulenevalt 
kultuuriministeerium EMK projekte 
rahandusministeeriumile ei edasta- 
nud. 

Sõpradest, külalistest ja koostööst 

EMK-d külastas juunis 2010 piis- 
kop James Swanson, kes muu hulgas 
osales aktiivselt aastakonverentsi 
programmis (loe KT 3(98)/2010). 
Märtsis 2011 külastas Eestit sel suvel 
ametisse astunud Inglise metodisti ki- 
riku president Leo Osborn (loe mul- 
jeid KT 2(101)/2011). Jõhvi Petlemma 
kogudus on saanud uue sõpruskogu- 
duse, milleks on ÜMK Chapelwoodi 
kogudus Houstonis Texases. 

EMK osaleb jätkuvalt Eesti Kiriku- 
te Nõukogu tegevuses: Taavi Holl- 
man, Toomas Pajusoo, Olav Pärna- 
mets ning Priit Tamm ja Artur Põld 
vastavalt teoloogia- ning arengukava- 
ja eelarvekomisjoni töös. Kuulume 
Eesti Evangeelsesse Allianssi, kus su- 
perintendent Taavi Hollman on jät- 
kanud asepresidendina ja Robert 
Tšerenkov juhtimistoimkonnas. 

Superintendent vastutab kiriku 
vaimuliku töö ja teenimise eest, ent 
lisaks lasub superintendendi õlgadel 
kirikuvalitsuse esimehe töövastutus, 
mis tähendab, et tuleb tegeleda ka 
majandusküsimuste ning kiriku hu- 
vide kaitsmisega mitmel tasandil. 
Viimasest annavad aimu kas või vä- 
lisreisid, mille raames superinten- 
dendil on tulnud EMK-d esindada. 
Möödunud tööaasta jooksul kogunes 
neid näiteks kümmekond, muu hul- 
gas lisraeli, keskkonverentsi kokku- 
saamistele Taani ja Rootsi, ühe pea- 
kõnelejana Metodisti Maailmanõu- 
kogu rahvusvahelisele noortekonve- 
rentsile (ICYC) Lõuna-Koreasse, 
kauaaegse toetajaorganisatsiooni 
Ny Start i Öst 20. tegevusaastapäe- 
vale Norrasse, Läti Metodisti Kiriku 
aastakonverentsile Liepasse, Eesti 
sõprade koosolekule Nashville'i jm. 
Superintendendi reisid on sõltunud 
sellest, kas kutsujad on olnud valmis 
katma kulud, sest EMK-l vastavat 
ressurssi napib. Sel põhjusel jäi su- 
perintendendil tänavu augustis osa- 
lemata ka näiteks Metodisti Maail- 
manõukogu konverentsil Aafrikas. 


Valimised ja otsused 


Järjekordne kolmeaastane super- 
intendendi ametiaeg sai aastakonve- 
rentsiga läbi. Taavi Hollman sõnas 
oma aruannet alustades, et kui ta esi- 
mest kolme aastat võis nimetada ko- 
hanemise ajaks, siis teist nimetaks ta 
kindlalt tööperioodiks. Ta tänas Ju- 
malat armu ja õnnistuse eest, mida 
Tema on lasknud osaks saada, samu- 
ti kõiki kaas- ja koostöölisi ning eest- 
palvetajaid, eriti aga abikaasat Mer- 
let, kes on ustavalt tema kõrval teeni- 
nud. Veel lisas kuus aastat superin- 

tendendiks olnud Taavi Hollman: 
“Oleksin valmis ameti üle andma. Kui 
aga konverents otsustab teisiti, olen 
valmis Jumala abiga tööd jätkama.” 

Aastakonverents valis Taavi 
Hollmani ühehäälselt EMK superin- 
tendendiks ka järgmiseks kolmeks 
aastaks. Konverents kinnitas ka kiri- 
kuvalitsuse koosseisus piiskop, su- 
perintendent, Meeli Tankler, Marjana 
Luist, Robert Tšerenkov, Rein Laa- 
neser, Tõnu Kuusemaa, Artur Põld, 
Kaupo Kant ja Kärt Jänes-Kapp. 
Sellega astusid kirikuvalitsuse koos- 
seisust välja aastakümneid selle töös- 
se panustanud Toomas Pajusoo ja 
Olav Pärnamets. 

EMK - nominatsioonikomisjoni 
liikmeteks valiti Aleksandr Fjodorov 
ja Tarmo Lilleoja, ordinatsiooniko- 
misjoni liikmeks piiskopi ettepane- 
kul Ele Paju. Aastakonverentsi proo- 
viliikmeteks õnnistati Joel Aulis ja 
Andres Kapp. 

Eestimaast kaugemal, ÜMK Ge- 
neraalkonverentsil, mis peetakse 24. 
aprillist 4. maini 2012 Tampas, esin- 
davad EMK-d vaimulikdelegaadina 
Taavi Hollman ning ilmikdelegaadi- 
na Meeli Tankler. Keskkonverentsi 
delegaadiks valiti ilmikutest Thea 
Kant (asendusdelegaadid Tarmo Lil- 
leoja, Tanel Tamm, Marjana Luist) 
ning vaimulikest Üllas Tankler 
(asendusdelegaadid Priit Tamm, 
Kaupo Kant ja Gita Mednis). 

Aastakonverents pidi võtma seisu- 
koha ka seoses Rootsi metodistide 
sooviga ühineda teiste konfessiooni- 
dega (loe KT 4(99)/2010). Olukorda 
tutvustanud piiskop Alstedi sõnul 100- 
di Rootsis 4. juunil 2011 uus denomi- 
natsioon, millega 80,7 protsendi ehk 
enamushäältega ühinesid ka Rootsi 
metodistid. Uues konfessioonis on 
80 000 liiget (metodiste 3000, koos ris- 
titutega 5500, baptiste 15 000 ja misjo- 
nikiriku liikmeid 70 000). Uus deno- 
minatsioon on siiski alles loomise 
protsessis. Sellel on juhtnõukogu, 
kuid pole juhti ja puudub veel ka nimi. 
EMK aastakonverentsil pandi hääle- 
tusele ettepanek: “Kui uus denominat- 
sioon luuakse, siis Eesti aastakonve- 


rents toetab Rootsi metodisti kiriku 
ühinemist selle denominatsiooniga.” 
Toimunud kirjaliku hääletuse tulemus 
kirjutati aastakonverentsi protokolli, 
aga seda ei avalikustata enne, kui on 
hääletanud kõik meie piirkonna aas- 
takonverentsid. 

Aastakonverents kinnitas kõik 
esitatud aruanded ja ka EMK raken- 
duskava aastani 2015. 


Sihid 2011/2012 


EMK superinendent sõnas oma 
ettekande lõpetuseks, et nagu on rõ- 
hutatud ka EMK arengukavas, on 
edaspidi oluline arendada EMK 
identiteeti, et mõistaksime senisest 
paremini, kes me kirikuna oleme — 
jõuaksime ühtse arusaamiseni, mis 
on metodism Eesti Metodisti Kiri- 
kus. 

Vastvalminud rakenduskava val- 
gusel kutsus Taavi Hollman üles ni- 
metama aastat 2012 võimalusel “Hea 
majapidamise ja kümnise aastaks”: 
“Oleme seadnud sihiks leida EMK-le 
kinnisvara haldaja ja majandusjuht. 
Aprilli lõpus esitasime Inglise Meto- 
disti Kirikule ka avalduse võimaliku 
toetuse saamiseks vastava palgafon- 
di loomisel.” 

Rakenduskavas on sõnastatud ka 
vajadus toimiva mentorluse süstee- 
mi ja mentorite järele, kellega vai- 
mulikud võiksid oma elu ja teenimist 
jagada ning regulaarselt palvetada. 
Eesmärgiks on vaimulike täiendõp- 
pe kava juurutamine ja arenguvest- 
lused pastoritega. Järgmisel aastal 
on sihiks ka koguduste vaimuliku te- 
gevuse aruannete otsene lisamine 
aastakonverentsi kavasse, et pastori- 
tel avaneks võimalus jagada, mis ko- 
gudustes on toimunud, millised on 
probleemid ning tulevikusihid. 

Ja ehkki tundub, et alles see oli, 
kui tähistasime metodistliku ärkami- 
se sajandat aastapäeva, seisab meil 
järgmisel aastal ees juba 105. aasta- 
päeva pidamine. 2012. aasta konve- 
rentsi ajaks lepiti kokku 19.-21. juu- 
ni, selle toimumispaiga otsustab kiri- 
kuvalitsus. 


Piiskopi määramised 
2011-2012 


Superintendent: Taavi Hollman 
Aseri: Viktor Batov, Dmitri 
Semjonov (abipastor) 
Haapsalu: Urmas Rahuvarm 
Jõhvi Petlemma: Artur Põld 
Jõhvi (vene): Artur Põld 

Keila: Viktor Batšinski, 

Mihhail Batšinski (abipastor) 
Kohtla-Järve: Sergei Sutškov 
Kunda: Andrei Spiridenko 
Kuressaare: Arvi Lindmäe 
Kärsa: Rein Laaneser 

Narva: Erkki Sepp 

Paide: Johannes Kakko 
Paldiski ja Paldiski koguduse 
Kohila tööpunkt: Boris Zujev 
Pärnu: Tõnu Kuusemaa 
Rakvere: Hans Lahi 

Reeküla: Heino Seppel 
Ruusmäe: Enno Sarik 

Räpina: Ele Paju 

Sakussaare: Hans Lahi 
Sillamäe: Vladimir Beregovoi 
Tallinn (eesti): Toomas Pajusoo, 
Olav Pärnamets, Taavi Hollman, 
Joel Aulis (noortepastor); 
Tallinn (vene): Aleksandr 
Fjodorov, Juri Tšerenkov, 
Robert Tšerenkov, Anton 
Djurjagin (noortepastor) 

Tapa: Joel Rang 

Tartu: Priit Gregorios Tamm 
Viitka: Tea Land 

Võru: Kaupo Kant 

Ühinenud Metodisti Kiriku 
Globaalteenistuse (GBGM) 
misjonisekretär: 

Üllas Tankler 

Eesti Metodisti Kiriku haridus- 
toimkond, Eesti Evangeelsete 
Üliõpilaste Ühendus: 

Maire Ivanova 

KAPLAN: Eesti Kaitsevägi: 
Raivo Nikiforov, Jana Laaneser; 
Sotsiaalse Rehabilitatsiooni 
Keskus: Maksim Kiiranen, 
Tartu Vangla: Olavi Ilumets; 
Harku ja Murru Vangla, 

Lääne Prefektuuri Arestimajad: 
Johannes Kakko; 
ABIKAPLAN: Politsei- ja Piirival- 
veamet: Andres Kapp 
Misjonipastor: Andrus Kask 
DIAKON: Eesti Evangeelse 
Alliansi Evangelismi- ja misjoni- 
toimkond: Mark Nelson 

EMK Teoloogilise Seminari 
rektor: Meeli Tankler 

Vaba aasta: Maie Ilumets 


Tallinnas 22. juunil 2011 


Teoloogilises Seminaris 


evadel lõpetas EMK seminari 
Ki XIII lend, septembrist al- 
gas uus, järjekorras kaheksateist- 
kümnes õppeaasta. 

Sooviavaldused õpingute alustami- 
seks tuli seminari saata 26. augustiks. 
Nende põhjal on teoloogiaõpinguid 
alustamas 13 tudengit, nende seas 2 
metodisti ja 5 soome-ugri kaugõppi- 
jat. Kaugõppes asub seminaris teoloo- 
gilist haridust omandama ka Rumee- 
nias äsja sündinud Ühinenud Meto- 
disti Kiriku esimese kohaliku kogudu- 
se pastor. 

20. juunil toimunud lõpuaktusel 
anti diplomid 11 lõpetajale, neist 3 
olid metodistid. Üks metodisti lõpe- 
tajatest, Jelena Povilaviciene, sai ke- 
vadel Leedu Ühinenud Metodisti Ki- 
riku aastakonverentsi prooviliik- 
meks ja onteel diakoniordinatsiooni 
poole. Lõpudiplomi sai teiste hulgas 
ka Koduteel kujundaja-küljendaja 
Taimi Pärna. Lisaks nimetatutele lõ- 
petasid seminari veel Risto Abel, Ju- 
lia Kalašnikova, Olga Klimovitsch, 
Eha Lõhmus (cum laude), Heidi 
Meier (cum laude), Vitali Mirosnit- 
Šenko, Aet Reinhold (cum laude), Ly 
Treuman ja Jevgenia Tsoi. 

Seminar läbis kevadel ka akredi- 
teerimisprotsessi ning kiriku aasta- 
konverentsil võis rektor Meeli Tankler 
kinnitada, et EMK TS on saanud 
akrediteeringu järgnevaks kolmeks 
aastaks. Ühtlasi tänas ta kogudusi, 
kes on pannud kokku annetused se- 
minari toetuseks ja osalesid 22. mail 
eestpalves seminari pärast. 

Kiriku aastakonverents kinnitas ka 
seminari eestseisuse, kuhu kuuluvad 
Eddie Fox, Randy Frye, John Harnish, 
Thomas Harrison, Mary Ann Smith, 
Jim Jackson, Dan Johnson, John Lan- 
dis, piiskop Christian Alsted, superin- 
tendent Taavi Hollman, dekaan Anne 
Saluraid, Olav Pärnamets, Sergei 
Sutškov, Inese Budnika, Knut Refs- 
dahl, esindaja Ühinenud Metodisti 
Kiriku kõrghariduse komiteest (Gene- 
ral Board of Higher Education) ja rek- 
tor Meeli Tankler. 

Seminari eestseisuse liige Eddie 
Fox võttis osa ka EMK tänavusest 
aastakonverentsist, öeldes muu hul- 
gas järgmist: “Kui külastan Eestit 
järgmisel aastal, on Eesti aastakon- 
verents mu kodukonverentsi, Hols- 
toni aastakonverentsi järel järgmine 
konverents, kus olen kõige sageda- 
mini viibinud. Kui oleks võimalik, siis 
tahaksin olla teie aastakonverentsi 
auliige. Te ei ole pisike kirik, teil on 
oluline koht Metodisti Maailmanõu- 
kogu liikmena.” 


Et seminari eelarve oli aastakonve- 
rentsi ajal äsja eestseisuse poolt teh- 
tud paranduste tulemusena alles vii- 
mistlusprotsessis, volitas aastakonve- 
rents eelarvet kinnitama kirikuvalit- 
suse, tehes ühtlasi üleskutse viia ko- 
gudustes läbi erikorjandus seminari 
heaks enne augustit 2011 ning mai- 
kuus, kui seminar on EMK eestpalve- 
kalendris. 


Naabrite juures 


Li metodistid 
pidasid augus- 
tis 90. sünnipäeva, 


Soome metodistid ,, la A s 
rajasid uue kogu- Zorsistä lähbella 


duse, Leedu metodistid said 1. sep- 
tembrist taas täisajaga superinten- 
dendi. 

Läti Metodisti Kiriku superinten- 
dent Gita Mednis jagas aastakonve- 
rentsil Tallinnas oma rõõmu, et möö- 
dunud tööaastal said nii Liepa kui Ce- 
sise kogudus endale hoone. Eredama- 
te aspektidena tõi ta esile ka neljal 
päeval toimunud 24-tunnise palveketi 
ning nädalapikkuse palvekonverentsi, 
samuti Lootuse Festivali. Superinten- 

dent Mednis rõhutas, et Läti 
Metodisti Kiriku suhted Eesti 
aastakonverentsiga on tihene- 
nud. Näiteks kogunesid möö- 
dunud aasta detsembris Pär- 
nusse esimesele ühiskoosole- 
kule Balti riikide ordinatsioo- 
nikomisjonid. Läti metodisti- 
del on olnud võimalus osaleda 
koguduste rajamise koolitusel 
M4, koos Leedu kirikuga soo- 
vitakse panustada koguduste 
kasvu koolituse korraldamisse 
2012. aastal. Läti Metodisti Ki- 
rik on seadnud eesmärgiks, et 
iga pastor läbiks koos väikese grupiga 
jüngrikursuse. Augusti viimasel näda- 
lavahetusel tähistas kolmeteistkümne 
kogudusega Läti Metodisti Kirik 90. 
sünnipäeva. 

Leedu Metodisti Kiriku aruande 
esitanud Raimondas Piecia nimetas 
möödunud aasta olulisema momendi- 
na kiriku 110. aastapäeva. Leedu me- 
todistid on tugevad humanitaarabi 
jagamisel ja diakooniatöös. Leedu 
Metodisti Kirikus on viis vanemaordi- 
natsiooniga pastorit ning viis on teel 
ordinatsiooni poole. Ka on Leedus 
nüüd uus superintendent — senine Uk- 
raina superintendent Bill Lovelace, 
kes külastas Leedut korra kuus, on 
1. septembrist täisajaga Leedus. Lee- 
dus tegutseb kaks jutlustamispunkti, 
mis loodetakse peagi registreerida 
kogudustena. 

Põhjanaabrid seevastu on juba 
jõudnud niikaugele, et asutasid Tam- 
pere lähistel Pirkkalas 3. augustil uue 
metodisti koguduse. Pirkkala kogu- 
duse asutamisega kasvas soomekeel- 
sete metodisti koguduste arv Soomes 
tervelt kümnendiku võrra — üheksalt 
kümnele. Pastor Jan-Markus Jeromaa 
kogus uue koguduse loomisest huvi- 
tatud esimest korda kokku juba 2009. 
aasta sügisel. Ettevalmistuste, planee- 
rimise ja palvetamise järel korralda- 
sid pastor Jeromaa ja tema koguduse- 
rajamise meeskond 1. augustil, pärast 
viiepäevast kuulutusnädalat Pirkkala 
keskväljakul, esimese koosoleku, ku- 
hu kogunes sadakond inimest. Soome 
aastakonverents ja piiskop Christian 
Alsted andsid oma õnnistuse kogudu- 
se rajamisele juulis. Formaalse kinni- 


Läti metodistide superintendent Gita Mednis 
kõnelemas Tallinnas aasta- 
konverentsil. 


tuse sai koguduse rajamine 3. augus- 
til. Superintendent Pasi Runoneni sõ- 
nul koondab kogudus hetkel 35 täis- 
kasvanut ja ligi paarkümmend last. 
Pirkkala kogudus peab jumalateenis- 
tusi kaks korda kuus pühapäeva õhtu- 
poolikuti. Kord kuus käivad koos 
emad ja beebid, kolmapäeviti kogune- 
takse palvetama ja õppima kristluse 
põhitõdesid. Pirkkala koguduse tege- 
mistega saab tutvuda nende veebile- 


hel -— http://www.pirkkalankotiseu- 
rakunta.fi/. 


Eesti nelipühilased tähistasid 
kiriku kahekümnendat aastapäeva 
esti Kristliku Nelipühi Kiriku 
E peeti 17. 
augustil 1991. aastal tollases Sakala 
keskuses murranguliste sündmuste 
keskel, kui taassündis Eesti riik. 

EKNK-le pandi alus üle kaheküm- 
ne aasta tagasi, kui Eestisse saabusid 
kolm väliseestlast — Allan Laur Toron- 
tost, Harry Leesment Adelaide'ist ja 
Märt Vähi Fredericonist. Täna kuulub 
Eesti Kristlikku Nelipühi Kirikusse 32 
eesti-, vene- ning viipekeelset kogu- 
dust, mis tegutsevad kaheksas praost- 
konnas. 

EKNK tähistas oma kahekümnen- 
dat sünnipäeva muu hulgas konve- 
rentsiga “Kogudus — tõuse ja sära!”, 
mida peeti nelipühi kiriku keskuses 
19.-21. augustil. 20. augustil osales 
Eesti nelipühikiriku kahekümnenda 
aastapäeva üritustel ka superinten- 
dent Taavi Hollman, kes andis üle 
EMK tervituse ja kingituse. 

Metodistid Haapsalu Missiol 


aupäeval, 20. augustil peeti 

Haapsalu Lossihoovil Eesti taas- 
iseseisvumise 20. aastapäevale pü- 
hendatud oikumeeniline tänujuma- 
lateenistus. 

Koos teiste Eesti Kirikute Nõukogu 
liikmeskirikute esindajatega osales 
üritusel ka EMK superintendent Taavi 
Hollman, kellel oli eesõigus osaleda 
eestpalvetes, paludes eriti just Riigi- 
kogu eest, kus sünnivad meie elu ku- 
jundavad maised seadused. Taavi 
Hollman palus Riigikogu liikmetele 
avatud südant ja ergast südametun- 
nistust, et nad suudaksid arvestada 
valijate soovide ja vajadustega ning 
Jumala igaveste seadustega, et jät- 
kuks rahva hea käekäik, suureneks 
usaldus ja austus ning oleks tagatud 
inimväärikus. 

Metodistid laulsid ka teenistusel 
üles astunud 300 lauljaga ühendkoo- 
ris, olles selleks kohale sõitnud ka 
näiteks Tallinnast ja Pärnust. 

Taasiseseisvumispäeva tähistami- 
seks Haapsalus ja Läänemaal peetud 
Missio 2011 tänunädalasse “Laul ja 
vabadus” mahtusid muu hulgas veel 
ka vastrenoveeritud Haapsalu Jaani 
kirikus toimunud konverents ning 
lastepäev. 23.—-25. augustil toimus 
Haapsalu toomkirikus EELK koraali- 
maraton, millel lauldi algusest lõpuni 
läbi kogu luteri kiriku lauluraamat — 
kokku 484 laulu. 

Haapsalu metodistide kaasalöö- 
misest Missio-üritustel rääkis pastor 
URMAS RAHUVARM nii: “Seoses 
Missioga oli eriliselt aktiveerunud 
Pereraadio pere, kellega meil on 
kauaaegsed koostöösidemed. Kures- 
saare Pereraadio tegi pildiraadiot, 
nii et interneti kaudu võis näha otse- 
pilti nii tänujumalateenistuselt kui 
ka konverentsilt. Seni rohkem Tartu 
Pereraadio nime all tuntud seltskond 
aga tegi ajalugu meie kirikus — kui 
seni olime saatnud ainult salvestisi, 
siis 19. ja 22. augustil läksid meie 
stuudiost esmakordselt eetrisse otse- 
saated, hommikuprogrammid. Eriti 
tore oli kohtuda ja armsat osadust 
pidada tublide Pereraadio tegijatega, 
kes olid üle maa Haapsallu kokku 
tulnud. 

20. augustil oli Piiskopilinnuse vä- 
ravatorn avatud palvepaigaks, oma- 
ette või koos vaimulikuga. Kes soo- 
vis vestelda ja koos palvetada, kes 
kirjutas palvesoovi sedelile ja vaimu- 
lik tegeles sellega hiljem, aga palve- 
lisi oli vähemalt minu kahetunnise 
valvekorra ajal üllatavalt palju. 

Õhtupoolikul toimus suur ühine tä- 
nujumalateenistus lossiaias, kus 
EKN-i liikmeskirikud olid esindatud 
kõrgeima tasemeni. Ühendkoor mõ- 
jus massiivsusega, muusikaliselt pak- 
kus enim Matis Metsala bänd, Joel 
Luhametsa jutlus vääriks korduvat 
ülelugemist-kuulamist ja meelde jäi 
Tiit Salumäe moto: “Saame olla tegi- 
jad või kõrvaltvaatajad. Olgem tegi- 
jad!” 

Peale “vaikse Vaimu-kohina” kõne- 
tas Taevas meid veel ilmaga - ilmatea- 
de ennustas vihmahooge ja maru- 
tuult, aga sobivamat ja kaunimat ilma 
kui jumalateenistuse ajal tegelikult 
oli, poleks osanud väljagi mõelda. 
Kord langes peaaegu selgest taevast 
mõni üksik tiba, justkui meenutuseks, 
et võinuks minna ka teisiti. 

Tõepoolest, paljud asjad võinuks 
minna teisiti ka Eestimaa ja rahvaga. 
Et meil kui väikerahval on oma keel, 
kultuur ja omakeelne heal tasemel ha- 
ridus, et meile on antud iseseisvus 
kaks korda ühel sajandil, on vastu 
inimlikke arvestusi ja selge märk Tae- 
va soosingust, mida peaksime tänuli- 
kult kalliks pidama. 

21. augustil kõneles meie kogudu- 
sele Hanspeter Nüesch, Agape 
Europe Šveitsi osakonna juhataja. 
Muu hulgas rääkis ta Euroopa eri pai- 
gus, tuleval aastal ka Tallinnas korral- 
datavast Kristus-päevast. Samal õhtul 
oli meie kirikus ühine tänu- ja palve- 
õhtu eesti ja soome keeles, kuna suur 
osa Missio üritustega seotud inimesi 
on Soomest. Nädala sees pidas Soo- 
me evangelist Ilkka Puhakka kolm si- 
sukat piiblitundi, neist ühe ka meie ki- 
rikus. 

Missio koraalimaratoni puhul oli 
Haapsalut külastamas mitmeid koo- 
re ja mõned astusid heade kolleegi- 
de juhatusel ka meile sisse, näiteks 
Mihkel Kukk ja Rapla koguduse 
koor ning Tiit Kuusemaa ja Puhja 


koguduse ansambel Dionysius. Tore 
kristlik osadus oli kõigiga. 

Kuigi nägin oma silmaga ainult 
ühe noormehe usuletulekut ja sedagi 
teises koguduses, hindan käesoleva 
aasta Missio-üritusi kõrgelt eriti just 
usurahva osaduse kinnitajana ja akti- 
veerijana. “Tõesti on õige ja kohus ja 
hea tuua kõigis paigus kiitust ja tänu” 
Jumalale, kelle armust on meie kodu- 
maale taas iseseisvus antud ja hoitud, 
sealhulgas lahedad võimalused Juma- 
la ja ligimeste teenimiseks nii isikli- 
kult kui ka Kirikuna.” 


Apteegi tänava maja saab 
koduks toomkoolile 

llinna piiskoplikus toomkirikus 
Li 15. augustil leping 
seitsmesaja aasta pikkuse ajalooga 
Tallinna toomkooli taasavamiseks. 

Lepingu osapooled on EELK Kon- 
sistoorium, EELK Tallinna Piiskoplik 
Toomkogudus, Tallinna Vanalinna 
Hariduskolleegium ja Miikaeli Ühen- 
dus, lepingut kinnitas oma allkirjaga 
ka EELK peapiiskop Andres Põder. 
24. augusti Eesti Kirik kirjutab, et 
toomkooliga ajalooliselt tihedalt seo- 
tud olnud Eestimaa rüütelkonna esin- 
daja Henning von Wistinghausen on 
lubanud: ka rüütelkond hakkab jälgi- 
ma, kuidas koolil läheb. 

1. septembril läheb toomkooli esi- 
messe klassi 27 õpilast. Sel aastal õpi- 
takse Püha Miikaeli kooli alluvuses ja 
tihedas koostöös Vanalinna haridus- 
kolleegiumiga, kus toimuvad kunsti-, 
muusika- ja kehalise kasvatuse tun- 
nid. Toomkooli päris oma koduks ku- 
juneb esialgu EMK maja Apteegi tä- 
nav 3, mille ruumid antakse toomkoo- 
li käsutusse kirikutevahelise koostöö- 


lepinguga. 


Pärnu Agape üheksakümnene 
aupäeval ja pühapäeval, 27.-28. 
| E toimusid EMK Pärnu 
Agape koguduse 90. aastapäeva pi- 
dustused. 
Pärnus käis ka EMK superinten- 
dent Taavi Hollman, kes osales lau- 


päevasel kokkusaamisel, kus vaadati 
nii tagasi koguduse 90-aastasele aja- 
loole kui ka tulevikku. Superinten- 
dent jagas Agapes ka üldkiriklikku vi- 
siooni eelolevateks aastateks. Püha- 
päeva hommikul osales Taavi 
Hollman Pärnu koguduse piiblitunnis 
ja pidulikul jumalateenistusel. 

Agape koguduse infolehe sõnul 
jäädvustati pärast pühapäevast juma- 
lateenistust tulevaste põlvede jaoks 
foto koguduse 90. aastapäeva kiriku- 
listest ning sünnipäevatordi juurde 
kuulati tervitusi ja häid soove edaspi- 
diseks. Huvilistel oli võimalik vaadata 
väikest väljapanekut koguduse aja- 
loost. 


Aldersgate Renewal Ministries 
meeskond Eestis 


8. septembrist 11. oktoobrini kor- 
raldab Eestis kaks koolitust 
Aldersgate Renewal Ministries. 
Aldersgate Renewal Ministries on 
1977. aastal loodud mittetulundus- 
ühing, mille eesmärk on aidata Ühi- 
nenud Metodisti Kiriku kogudusi saa- 
da täidetud, juhitud ja väestatud Püha 
Vaimu ning andidega, et täita paremi- 
ni oma teenimistööd maailmas. 
Eestis korraldab — 8-liikmeline 


meeskond kaks koolitust: 30. sep- 
tembrist 1. oktoobrini teemal “Issand 
õpeta mind palvetama” Nuutsaku 
koolituskeskuses Viljandimaal ja 7.—8. 
oktoobrini teemal “Elu Pühas Vai- 
mus” Tallinna Metodisti Kirikus. 

Fotod: LEMME AULIS 


Noored Nuutsakul 


“Läki-läki” kutsus 
metodisti kiriku noored 
7.—10. juulini peetud 
suvelaagrisse. 


eekord koguneti Nuutsa- 

ku puhkekeskusesse, mis 

asub Viljandist lõuna 

pool. Laagri teemaks oli 

“Läki-läki”, mis tähendas, 
et peame olema valmis minema 
välja, misjonipõllule. Piibli kirjakoht 
vastavalt laagri teemale oli võetud 
Luuka evangeeliumi 10. peatükist 
(salm 1): “Aga pärast seda määras Is- 
sand veel seitsekümmend [kaks] ja 
läkitas nad kahekaupa enese eele 
igasse linna ja paika, kuhu ta ise tah- 
tis minna.” 

Laager oli nagu laager ikka: tore- 
dad mängud, vaba aeg paadiga sõit- 
miseks või lihtsalt sõpradega koos 
olemiseks ning loomulikult aeg Ju- 
malale, mis on kristlike laagrite pu- 
hul tähtsaim. Igaks päevaks oli mõel- 
dud uus lähenemisnurk laagri teema- 
le, ent kõik need olid omavahel tihe- 
das seoses. Jutlustajaid oli ka päris 

mitu, nii oma kirikust kui ka väljast- 
poolt. Noortele käisid rääkimas Märt 
Saar, Kuldar Kaljuste, Meeli Tankler, 
Urmas Sassian ja Taavi Hollman. 
Mõtteid jagasid veel Livia Telles, Lea 
Palo, Lemme Aulis ning noored ise. 
Pärast teenistusi avaldasime kuuldud 
teemadel oma arvamust Wesley-grup- 
pides. Tegutsesid töötoad, kus sai õp- 
pida, kuidas anda head tunnistust, 
mida tähendab apologeetika ja kui- 
das saada üle hirmust tunnistada. 
Loodan, et kõik laagris olijad said 
ideid, kuidas olla hea misjonär! 

Järgnevalt mõned laagriliste arva- 
mused. 

“Laager oli väga õnnestunud ja eri- 
ti meeldis see, et oli hea vaimulik osa. 
Ülistus ja jutlused olid head. Meeldis 
ka veel see, et õhkkond oli tore. C” 

“Livia rääkis meile armastusetegu- 
dest, mis tegelikult võivad mõjutada 
inimesi meie ümber rohkem, kui suu- 
dame ette kujutada. Ükski heategu, 
hea sõna või kallistus ei lähe raisku. 
Jumal teeb inimestes selle läbi oma 
töö, kuigi see ei pruugi meile alati 
nähtav olla.” 


“Sellised laagrid on hea võimalus 
tulla eemale argielust, et Jumalat ülis- 
tada ja teenida. Saab paariks päevaks 
kõik ära unustada, ennast vabalt tun- 
da ja veeta mõnusat aega inimestega, 
kellega on hea koos olla.” 

“Kõikidest jutlustest sain hulgali- 
selt häid mõtteid, kuidas tunnistada 
ja olla tunnistuseks. Mulle meeldis 
jutlus “Minu elu, võimas tunnistus”. 
See aitas mul mõista, et teinekord on 
meie teod ja elu palju rohkem tunnis- 
tuseks kui kellelegi kohustusest rää- 
gitud evangeelium.” 

Soovin kõigile toredaid viimaseid 
suvepäevi ning kohtumiseni järgmi- 
ses laagris! 

Kui oled huvitatud, siis infot EMK 
noortelaagrite kohta leiad interneti- 
aadressilt metonoored.wordpress.com 
ning seda jagavad kõik 
noortejuhid meie 
kogudustes üle 
kogu Eesti! 

O 
LIISU 
EMK Tallinna 
kogudus 


VII suvekonverents HI 


Lõikust on palju 


THEA KANT, TARMO LILLEOJA 


Ta ütles neile: “Lõikust on palju, töö- 
tegijaid aga vähe. Paluge siis lõikuse 
Issandat, et ta saadaks töötegijaid ...” 


4.-7. augustini toimus EMK VII suve- 
konverents. Giideoni laager Aa ran- 
nas pakkus taas majutust ja toitlustust 
ning telkidega aitas konverentsi tra- 
ditsiooniliselt Saksa metodistide telgi- 
misjon, mille esindajad olid samuti 
eelmistest aastatest tuttavad. 

Kui üldiseks juhtlauseks oli valitud 
“Lõikust on palju”, siis igal päeval ju- 
hindus programm vastavast päevatee- 
mast. 

Lõikust on palju minu peres 

Kava järgis juba välja kujunenud 
suvekonverentsi korraldust. Esime- 
sel päeval peeti avajumalateenistus, 
jutlustajaks Ele Paju. Ta sidus oma 
pere kogemused Jabesi palvega Va- 
nas Testamendis (lAj 4:10): “Ja 
Jabes hüüdis Iisraeli Jumala poole, 
öeldes: “Oh, õnnista mind rohkesti 
ja laienda mu maa-ala! Olgu su käsi 
minuga ja päästa mind kurjast, et 
mul vaeva ei oleks!”” Järgnes kont- 
sert Timo Ligelt, kes meisterliku 
ülistusjuhina oli meie suvekonve- 
rentsil külas juba teist korda. 


Lõikust on palju Eestis 


Teine konverentsipäev algas piibli- 
tunniga teemal “Lõikus”, mille pidas 
EMK Teoloogilise Seminari rektor 
Meeli Tankler. Põhjaliku piiblitunni 
jälgimist lihtsustas kavalehele lisatud 
temaatiline lühiülevaade. Päev jätkus 
Wesley-gruppide arutelu ja valiksemi- 
naridega, mis käsitlesid ülistust, evan- 


Lasteprogramm. 


Luuka 10:2 


gelismi, paarisuh- 
teid ja kogudustele 
suunatud program- 
me. Õhtuse äratus- 
koosoleku jutlusta- 
jaks oli Tallinna ve- 


ne koguduse vaimu- Ristimisteenistus mererannal. 


lik Aleksandr Fjodorov, kes aitas hei- 
ta pilgu evangeelsele tööle vene rah- 
vusest eestimaalaste hulgas. Vanema- 
tele osavõtjatele lõppes õhtu ühise fil- 
mivaatamisega. Hiljuti valminud 
mängufilm John Wesley elust (sünk- 
roontõlkega eesti keelde) haaras 
kindlasti vaatajad kaasa. 


Lõikust on palju kogu maailmas 


Kolmanda päeva juhatas sisse ülis- 
tus- ja palvekoosolek Brasiilia noorte- 
grupi juhtimisel. Brasiillastel, kes on 
juba mitu aastat ustavalt Eestit külas- 
tanud, oli oma lõunamaise tulisusega 
konverentsil väga oluline roll nii noor- 
teõhtute kui palveteenistuse korralda- 
misel. Võib arvata, et see erakordne 
sõprussuhe meist nii kaugel elavate 
eksootiliste vendade-õdedega veelgi 
tugevneb. 

Misjonitööd kaugel Venemaal tut- 
vustas perekond Bishop, kes on koli- 
nud Austraaliast Kaug-Itta Habarovs- 
kisse, et aidata sealseid lastekodulap- 
si. 

Ka õhtune teenistus jätkus misjoni- 
töö toetuse tähe all, misjonikorjandus 
tehti kahel sihtotstarbel: EMK Narva 
koguduse bussimisjoni ning välismis- 
jonitöö toetuseks. Oma tunnistuse an- 
dis teenistusel Hiina päritoluga Valge- 
venes usule tulnud noor vend Zhang 
Ziaotian, kes on doktoriõppes Tartu 
ülikoolis, jutlustas Võru koguduse 
pastor Kaupo Kant. Päev lõppes mis- 
joniõhtuga suures telgis, kus Zhang 
Ziaotian tutvustas Hiina kultuuri ning 
kristlaste olukorda. Noorteõhtut juhti- 


sid Aseri noored ning jutlustajaks oli 
Erki Katus Stockholmi — Eesti 
nelipühikogudusest, mis muide kasu- 
tab Stockholmi metodisti kiriku hoo- 
net. 


Paluge siis lõikuse Issandat! 


Konverentsi võttis kokku pühapäe- 
vahommikune jumalateenistus, mis 
algas nelja inimese ristimisega mere- 
rannas. Teenistus jätkus telgis, kus 
jutlustas EMK superintendent Taavi 
Hollman. VII suvekonverents lõppes 
armulaua ning tänupalvega. 

Konverentsi korralduslikku koor- 
mat kandsid peamiselt Võru, Viitka, 
Pärnu, Aseri ja Jõhvi koguduse inime- 
sed, kel on juba piisavalt kogemusi, et 
sedalaadi suurüritus ladusalt läbi viia. 
Läbimõeldud organiseerimisest andis 
tunnistust ka paralleelse lasteprog- 
rammi pakkumine, Wesley-gruppide 
kogunemised, huvitavad valiksemina- 
rid, palvetelgi töö, kristliku kirjanduse 
müük jm. 

Konverentsilt käis läbi 181 inimest 
ja tõenäoliselt oli see senistest suve- 
konverentsidest kõige rahvusvaheli- 
sem. Osavõtjate päritolumaade järgi 
olid lisaks Eestile esindatud kindlasti 
veel Soome, Rootsi, Venemaa, Mol- 
daavia, Brasiilia, Tšiili, Hiina, Saksa- 
maa, Austraalia ja USA. 

Suvekonverentsikuul täitus kaks- 
kümmend aastat Eesti iseseisvuse 
taastamisest. Vabadus annab põhjust 
olla Jumalale tänulik, aga ka hoolida 
nii lõikusest kui töötegijatest kõikjal 
maailmas! ( 

Fotod: THEA KANT 


E ORELIFONDIS 


Eupenis | 
ORELIT käel 


Uusi oreleid ei ehitata tänapäeval 
liiga sageli ilmselt kusagil 


Euroopas. Küllap on veel 


harvemad sellised õnnelikud 
juhused, et ühe Eesti oreli 


valmimine langeb kokku 


orelimeistri töökoja uute ruumide 
avamisega. Aga just nii on asjad 
kulgenud Hugo Lepnurme 


mälestusoreli ehitamisel. 


See avas Tallinna koguduse orelisõp- 
radele huvitava võimaluse võtta ette 
reis Belgiasse, et minna vaatama- 
kuulama oma oreli tutvustamist ja 
esimest ülesastumist Euroopa süda- 
mes. 

Schumacheri orelitöökoja uute 
ruumide avamise algus oli määratud 
jaanipäevaks kella kuueks pealelõu- 
nal. Külla oodati rohkem kui sadat 
külalist eesotsas Belgia saksakeelse 


a li 
€P Langesthal "kaa 
< Orgelbau Schumacher kaa 

piirkonna minister-presidendi Karl- 
Heinz Lambertzi ja Eupeni linnapea 
Elmar Keutgeniga. Hugo Lepnurme 
nimelisest Orelifondist ja Tallinna ko- 
gudusest olid Eupenisse sõitnud pas- 
tor Toomas Pajusoo koos abikaasa 
Heidiga, professor Hugo Lepnurme 
tütar Virve Soode koos abikaasa Ma- 
tiga, Koduteel toimetaja koos abikaa- 
sa Andresega ning Tarmo Lilleoja ja 
Harry Välja. Eestit esindas peale Tal- 
linnast kohale sõitnud orelisõprade 
ka kultuuriatašee Kadri Jauram. Juba 
mõned päevad varem oli uut töökoda 
ja Eesti jaoks valmivat orelit käinud 
kaemas Eesti Rahvusringhäälingu 
Brüsseli korrespondent Kadri Kukk, 
kelle valminud saatelõiku, mis oli Ak- 
tuaalses Kaameras eetris 26. juunil, 
on huvilistel võimalik praegugi ERR-i 
veebilehel vaadata. 

Guido Schumacheri tervitussõna- 
de järel kõnelesid nii minister-presi- 
dent kui linnapea, sõna võttis ka ore- 
limeister Schumacheri ametivend 
Gerard Pels. Tervitused Eestist andis 
edasi pastor Toomas Pajusoo. Uue 
töökoja ruumide pühitsemise õnnis- 


tussõnad ütles roomakatoliku kiriku 
dekaan Helmut Schmitz, kes on üht- 
lasi orelimeistri kodukoguduse prees- 
ter. Orelil mängisid meie orelifondi 
konsultant Göran Grahn ja mitmed 
Belgia orelikunstnikud — Liege'i kon- 
servatooriumi - professor Anne 
Froidebise, Hasselti katedraali orga- 
nist Johan Hermans ja Andrea 
Koroscha. Üks ette kantud muusika- 
paladest oli kirjutatud ... neljale jala- 
le. 

Eesti on saamas endale ajaloo esi- 
mest orelit, mille ehitamisel järgitakse 
prantsuse orelimeistrite traditsioone. 
Orelisse on kavandatud 22 registrit ja 
2 manuaali ning 1700 vilet. Suurt kaa- 
lu omavad prantsusepärases orelis 
puhkpilliregistrid, nagu oboe, trom- 
pet, tromboon (posaune) jne. 

Praeguste kavade kohaselt saa- 
bub orel Tallinna 26. septembril. 
Oreli paigaldamine kestab 5. ok- 
toobrini ja häälestamine 22. oktoob- 
rini. Oreliga avajumalateenistus on 
plaanis pidada 30. oktoobril alguse- 
ga kell 10 ja pidulik kontsert samal 
päeval kell 17. 


Fotod: Koduteel 


Foto: HEDI KOLK 


li 
11) 


Tallinnast Eupenisse sõitnud orelisõbrad (vasakult): Mati Soode, Virve Soo- 
de, Kärt Jänes-Kapp, Andres Kapp, Toomas Pajusoo, Heidi Pajusoo, Harry 
Välja, Tarmo Lilleoja. (vt ka fotosid tagakaanel!) 


Kas nägime Euroopa kristliku 
pärandi jätkuvat elujõulisust? 


TARMO LILLEOJA 


Kuigi sageli kuuleb Eestis Brüsselile 
suunatud kirumist, kujunes minu esi- 
mene külaskäik Euroopa Liidu pealin- 
na igati meeldivaks kogemuseks. Põh- 
jusi selleks oli mitmeid. Kogu reisi väl- 
tel kogesin külalislahkust, nii Kärdi 
sõbranna kodus, dominikaani munka- 
de juures öömajal olles ning muidugi 
ka orelimeister Schumacheri juures 
Eupenis. Teiseks võimaldas oreliehitu- 
sega seonduv heita pilgu ühele vanale 
Euroopas veel säilinud traditsioonilise- 
le käsitööharule. Oreli sissepühitsemi- 
ne Eupenis meister Schumacheri uues 
töökojas oli üllatavalt suurejooneline 
sündmus. 


Küllap on uhiuute orelite ehitamine 
Lääne-Euroopas küllaltki harv nähtus 
ja väärib sealgi laiemat tähelepanu, rää- 
kimata Eestist. Seltskondliku vestluse 
käigus selgus huvitav tõsiasi, mille pea- 
le vähemalt mina poleks ise tulnud. Kui 
imestasin külaliste suure arvu üle, sain 
teada, et selle moodustasid peamiselt 
ümberkaudsete maade teised oreliehi- 
tajad ja nende pereliikmed. Seega oli 
mingis mõttes tegemist tänapäevase 
vastega keskaegsele -oreliehitajate 
tsunfti kokkutulekule. 

Et minu jaoks seostub orel eelkõige 
vaimuliku muusikaga, siis võib uute 
orelite ehitamises (ja vanade renovee- 
rimises) ehk näha Euroopa kristliku 
pärandi jätkuvat elujõulisust ... = 


Meeldejääv reis Belgiasse: 
unistused täitumas 


MATI SOODE 


Jaanipäeval oli suureks elamuseks osa- 
võtt orelitöökoja avamispidustustest 
Belgias ja selle esmasündinu oreli esit- 
lemine. Otsekui Ristija Johannese sün- 
nipäeva kingituseks on see orel pühen- 
datud teenima sõnumit Jumalalt. Mis 
on see sõnum? Vahest see, et paranda- 
ge meelt, sest taevariik on ligidal. 
Sümboolne on seegi, et ühest tele- 
viisoritehasest sai Jumala sõnumi 


edastamise vahendite tehas. Eks vile- 
dega orel ole kui Püha Vaimu tuul, 
mis muusikaliste helide kaudu jõuab 
ka kõige tuimema ja usuleigema inim- 
hinge sügavusse. Orel on otsekui hing 
kirikusaalis. Alles nüüd saame tunda 
kirikuruumi lõplikku valmimist. 

Et nägime Brüsseli kaunist raeko- 
da ja käisime linnaeks- 
kursioonil, on juba teise- 
järguline ja hoopis teise 
jutu teema. 


[A 


Metodisti rahupreemia 
Nigeerias töötavale 
katoliiklasele 


etodisti . Maailmanõu- 

kogu 2011. aasta rahu- 
preemia anti Nigeerias töö- 
tavale Rosalind Colwillile, kes 
on viimastel aastatel kesk- 
endunud peamiselt vaimse ter- 
vise probleemidega inimeste 
abistamisele. 

Katoliiklasest Colwill, kes on 
õppinud sotsiaaltöötajaks, alus- 
tas Nigeerias tööd leepra- 
haigetega, olles ühtlasi Briti 
Metodisti Kiriku partneriks. Ta 
puutus kokku pidalitõve ohv- 
rite vaimse tervise probleemi- 
dega ning teadvustas seeläbi 
üha enam vaeste aafriklaste 
psüühiliste haiguste ja õpi- 
raskuste küsimusi. Ta kogus 
toetust kohalikul ja rahvusva- 
helisel tasandil ning pani väike- 
ses Kagu-Nigeeria külas Itum- 
bauzos aluse Amaudo (tõlkes 
Rahu küla) kogukonnale, kus 
püütakse pakkuda problee- 
midele terviklikku lahendust 
ning kogukondlikku hooldust. 
Projekt on toetanud sadu 
täiskasvanuid ja lapsi oma 
kodus, pakkudes neile hari- 
dust, koolitust ja toimetuleku- 
oskusi, et seeläbi vähendada 
viletsust ja ennetada näiteks 
kodutust. 

Preemia anti Rosalind Col- 
willile üle Lõuna-Aafrikas Dur- 
banis, kus 4.-8. augustini peeti 
Metodisti Maailmanõukogu kon- 
verentsi. Tseremoonia oli liigu- 
tav, sest Colwill saabus Lõuna- 
Aafrikasse hoolimata hiljuti teda 
tabanud insuldist. 


Foto: World Methodist Council / Ken Howle 


Rosalind Colwill 

Andrus 
Norak 


27. märts 1958 — 22. juuli 2011 


Sest tema silmad on igaühe teede peal ja ta 
näeb kõiki tema samme. 
Liob 34:21 


uve keskpaigas kutsuti igavikku Andrus Norak — teo- 

loog, mõtleja, esseist, poeet, tõlkija, blogija, raadio- 

hääl, pastor, jutlustaja, kaplan, õppejõud ja õppija ... 

abikaasa, isa, poeg, vend ... sõber ja kaasteeline. 

Nende jaoks, kes maha jäid, juhtus kõik liiga äkki, lii- 
ga ootamatult, liiga vara. 

Andruse elust ja tegevusest on sestpeale jõudnud rääkida ja 
kirjutada paljud. On meenutanud kirikujuhid, kolleegid-kapla- 
nid, kolleegid-kirikuõpetajad, kolleegid-õppejõud, õpilased. Pere 
ja sõbrad. 

Andruse järjepidevam töö metodisti kirikus algas, kui ta õnnis- 
tati 1988. aastal metodisti kiriku pastoriks ja määrati ametisse 
Tartusse. 1994. aastast oli ta kolmteist aastat EMK Teoloogilise 
Seminari rektor. Oma meenutused seoses Andrusega on ka EMK 
ajakirjal Koduteel ja ajakirja toimetajal. Isiklikult olen käinud 
koos Andrusega kaks nädalat mööda Püha Maad ja võin tõdeda, 
et üheskoos rändamine niisuguses paigas köidab inimesed erilise 
sidemega. 

Ajakirja Koduteel kolleegiumisse kuulus Andrus aastail 
1999-2007, panustades selles ametis peaaegu pooltesse tänaseks 
ilmunud numbritesse (kuivas statistika keeles kannavad need jär- 
jekorranumbreid 45-87). Nõu ja jõuga oli ta kaasas kauemgi. Kui 
praegune toimetaja Koduteel tegijate ringi tõmmati, ilmus ajakir- 
jas parasjagu järjejutuna Andruse tõlgitud ,Frantsiskus”. Ta on 
kirjutanud “Harry Potterist” ja “Rehepapist” ja 2001. aasta 11. 
septembrist ajendatuna “Vägivallatuse väljakutsest” ja paljust 
muust. Vähe on toimetajal leida loojaid-autoreid, kelles oleks var- 
jul selline valmidus oma mõtteid jagada ja samas ka teadmised, 
millele seda tehes tugineda. Kui kellelgi on soovi Andrus 
Norakuga veel kord kaude kohtuda, soovitan lugeda tema kirja- 
töid. Ka neid artikleid, mis on aastate jooksul rikastanud ajakirja 
Koduteel. 

Kui poleks olnud Andrus Norakut, oleks Koduteel täna hoopis 
teistsugune ajakiri, EMK Teoloogiline Seminar hoopis teistsugu- 
ne kool ja küllap ka Eesti Metodisti Kirik tervikuna mingitmoodi 
teistsugune kirik! 


KÄRT JÄNES-KAPP 

Andrus Betty Alverile 


Ei, Betty, mitte ainult Emajões 

ka ookeanis surevad korallid 
atolle söövad kõrged lainevallid 

ja happevihm toob maale taevanõe 


on armastada järsku hiiglatarve 

meil on see hetk, kes teab mis homme toob 
aeg voolab — jalust viib ta voog 

aeg lahkuda — jah palun siin on arve... 


las vette variseda tuntud mallid 
kui ümberringi surevad korallid 
kõik loodu oigab lapsevaevas 


uut ihu tahaks proovida ma selga 
ma siiski enam igatsen kui pelgan 
kus Õigus elaks - sellist maad ja taevast 


MISJON 


Jumal on suur! 


Kolmas Lausanne'i kongress 


MARK NELSON, delegaat 


15.—26. oktoobril 2010 peeti Lõuna-Aafrikas Kaplin- 
nas kolmandat Lausanne'i maailma evangeliseeri- 
mise kongressi. Ülistada Jumalat koos enam kui 
4000 kiriku- ja misjonijuhiga 198 riigist andis unus- 
tamatu kogemuse. See näitas mulle paremini kui 
miski muu, kui vägev Jumal tegelikult on. 


y 


Kongressi viimasel õhtul peeti armulauaga 
jumalateenistust, kus armulaualeib ja -vein 
kanti sisse laulu ja tantsu saatel. 


Algus Koduteel 2(101)/2011 


Tagakius ja orjus tänapäeva 
maailmas 

Kongressi ajal kirjutasin üles palju 
kuuldud lugusid ja mitmed neist rää- 
kisid tagakiusamisest. Teadsin varem- 
gi, et statistika kohaselt pole tagakiu- 
samine ülemaailmselt pärast Nõuko- 
gude impeeriumi kokkuvarisemist vä- 
henenud. Aga kuni Kapilinna kong- 
ressil osalemiseni oli see minu jaoks 
üksnes statistika. Nüüd on see tege- 
likkus. Ma olen näinud tagakiusatuid 
ja rääkinud mõnega, kes on ellu jää- 
nud. 


Ameerika Ühendriikidest kongressile 


sõitnud lakota-indiaanlane juhtis arutelu 


kristliku teoloogia kultuuriga kohan- 
damise teemadel. 


Hiinast pidi kongressile saabuma 
200 kristlikku liidrit. Nad ei tulnud. 
Meile öeldi, et neid oodati lennujaa- 
mas, kui nad valmistusid välja lenda- 
ma. Nende passid konfiskeeriti ja nad 
pandi koduaresti. Hoolimata jätkuvast 
Nõukogude-stiilis tagakiusust on kirik 
Hiinas hämmastavalt kasvanud. On 
oletatud, et Hiinas võib tänapäeval ol- 
la kuni 100 miljonit kristlast. 

Aga tagakius Hiinas on mõõdukas 
võrrelduna teiste maadega. 

Kõige liigutavam oli ehk üks Põhja- 
Koreaga seonduv lugu. Maalt, mida 
vahel nimetatakse viimaseks stalinist- 
likuks riigiks, ei lubatud kongressile 
tulla mitte kellelgi. Aga ühel õhtusel 
istungil astus lavale koolivormis 
teismeline tütarlaps ja luges ette 
oma 100. Ta sündis kaheksateist 
aastat tagasi ühes Põhja-Korea 
mõjuvõimsas perekonnas. Tema 
isa oli diktaator Kim Jong li abi, 
aga kui ta langes ebasoosingus- 
se, pidi pere põgenema Hiinas- 
se, kus neist said kristlased. Hii- 
nas olles tundis isa kutset misjo- 
närina Põhja-Koreasse tagasi 
pöörduda. Enne kui ta jõudis 
selle mõtte teoks teha, ta vahis- 
tati ja saadeti tagasi Põhja-Ko- 
reasse, kus ta istus kolm aastat 
vangis. Pärast vabanemist õn- 
nestus tal taas Hiinasse pageda 
ja tütrega ühineda. Perekond 
oleks saanud põgeneda Lõuna- 
Koreasse, aga isa tundis jätku- 
valt kutset rääkida põhjakorea- 
lastele Jeesusest ja nii ta pöör- 
duski tagasi Põhja-Koreasse. 


Tütar jätkas: “Mu süda murdub, 
rääkides teile, et Põhja-Korea võimud 
avastasid tema tegevuse 2006. aastal 
ja ta vangistati taas. Sellest ajast pole 
ma ei temalt ega tema kohta midagi 
kuulnud. Tõenäoliselt on ta riigireet- 
mises ja spionaažis süüdistatuna ku- 
sagil avalikult maha lastud, nagu ta- 
gakiusatud kristlastega Põhja-Koreas 
väga tihti juhtub.” 

See õbluke teismeline, kes praegu 
elab Lõuna-Koreas, jätkas ja rääkis 
oma plaanidest minna ülikooli ja see- 
järel “just nagu mu isa kasutati Juma- 
la riigi töös, igatsen ka mina olla kuu- 
lekas Jumalale. Ma tahan viia Jeesuse 
armastuse Põhja-Koreasse ... Ma loo- 
dan austada oma isa ja ülistada oma 
taevast Isa. Ma palun alandlikult, et 
teie süda oleks Põhja-Korea rahva, 
minu rahva vastu sama avatud kui Ju- 
malal.” 

Ta kummardas sügavalt, nagu ko- 
realastele omane, ja lahkus häbelikult 
lavalt. Mida oskan ma seepeale öelda? 
Mul ei ole sellele mõjuvale loole mida- 
gi lisada, võin üksnes palvetada, et Ju- 
mal annaks mulle sama tugeva usu 
kui sellel noorel tütarlapsel. 

Kongressil räägiti nii palju lugusid. 
Seal oli Nigeeria peapiiskop, kes rää- 
kis, kuidas rahvahulk tungis tema 
majja, et ta tappa, ning kuidas tema 
naist peksti ja vägistati. “Ma olen kao- 
tanud kolleege, kes on põletatud elu- 
salt oma kirikus,” rääkis ta. “Ja ma 
tean, et ühel päeval ma suren. Aga sel- 
le päevani kuulutan ma evangeeliumi 
- evangeeliumi, mille pärast tasub ela- 
da ja mille pärast tasub ka surra.” 

Hetk kolmanda Lausanne' kongressi avatseremoonialt. 


Kongressil paigutati delegaadid is- 
tuma laudade ümber, et oleks võima- 
lik teha grupitööd. Janek Pallasel oli 
eesõigus istuda ühe laua taga koos 
noore mehega ühelt islamimaalt. Too 
oli olnud vangis oma kristliku töö pä- 
rast, teda oli piinatud, kuid siis vabaks 
lastud. Noormees oli sõitnud Lõuna- 
Aafrikasse salaja, sest kui oleks tea- 
tud, et ta sõidab konverentsile, oleks 
see kaasa toonud suured probleemid. 
Kongressi ajal sai ta teate, et neliteist 
tema kristlasest sõpra on vahistatud. 
Ta nõustus minema oma lauanaabri- 
tega grupipildile, kuid hoidis kätt näo 
ees, et ta ei oleks äratuntav. 

Kongressil liikus palju inimesi, kel- 
le rinnasildil oli sinine täpike. Meile 
tuletati pidevalt meelde, et see tähen- 
dab: ÄRGE NEID FOTOGRAFEERI- 
GE. Sest näiteks kas või ettevaatama- 
tult Facebook'i pandud foto võib neile 
inimestele maksta elu. 

Selline on maailm, kus me elame. 
See kõik juhtub täna. See kõik tuletab 
mulle meelde, et meil Eestis on põh- 
just olla tänulik paljude asjade eest. 
See paneb mind ka küsima, mida on 
evangeelium väärt. Need lood rõhuta- 
vad, et ei ole midagi tähtsamat kui Ju- 
mala riik. Võrreldes Jumala riigiga 
kahvatab kõik muu meie elus, kõik 
muu maailmas. Need mehed ja nai- 
sed, kes on valmis surema oma usu 
eest, ei ole rumalad, kes jätavad end 
ilma “headest asjadest”. Nemad on 
need, kelle prioriteedid on selged. 
Nad keskenduvad igavikulistele väär- 
tustele, mis on üle kõigest muust siin 
maailmas. Jumala riik, nagu Jeesus 
ütles, on kui hinnaline pärl, mille saa- 
miseks tasub kõik muu maha müüa 
(Mt 13:45—46). 

Muidugi, me kõik ei ole kutsutud 
saama märtriks, aga me oleme kutsu- 
tud tegema oma osa oma olukorras, et 
olla Jeesuse tunnistaja ja muuta maa- 
ilma Tema näo järele. Näiteks rääkis 
Indiast pärit ilus ja habras noor naine 
Pranitha, kuidas armastus Jeesuse 
vastu on juhtinud teda töötama orjade 
vabastamise nimel. Meile räägiti, et 
ÜRO andmetel on täna maailmas 27 
miljonit orja, mis teeb orjakaubandu- 
sest narkokaubanduse järel suuruselt 
teise illegaalse äri maailmas. Abso- 
luutarvudes võetuna elab täna roh- 
kem inimesi orjuses kui 150 aastat ta- 
gasi, kui orjus väidetavalt kaotati. 

Pranitha sõnul peetakse Indias or- 
juses 10-15 miljonit last hoolimata as- 
jaolust, et orjus ei ole lubatud. Ta näi- 
tas videot, mille ta oli üles võtnud var- 
jatud kaameraga ja millel orjastatud 
naised kandsid varahommikust hilis- 
õhtuni pea peal 50-kilogrammiseid 
tellisekoormaid. Need naised, lapsed 
ja mehed on müüdud orjusesse ma- 
janduslike võlgade tõttu, aga veel pik- 
ka aega pärast seda, kui võlg on 
makstud, keelduvad omanikud neid 
vabastamast. Nende lapsed muude- 
takse omakorda orjadeks ja nii jätkub 
see põlvest põlve. Aga tänu selle noo- 
re naise julgusele koguda tõendeid ja 
survestada kohalikke võime seadust 
järgima on vabastatud hulk orje. See 
on algus. Nagu 19. sajandil võitlesid 
orjuse keelustamise eest kristlased, 
näiteks William Wilberforce Suurbri- 
tannias, nii on ka Indias just kristla- 
sed nagu Pranitha need, kes näevad, 
et kui kogu inimsugu on tehtud Juma- 
la näo järele, siis on orjus midagi nii- 
sugust, mis tuleb keelata. 

William Wilberforce (kes oli muu- 


seas metodist) Suurbritannias, Pra- 
nitha Indias, aga kuidas on lood Ees- 
tis? Meil on nii hea elu võrreldes suu- 
rema osaga maailmast, aga kindlasti 
on Jumal määranud meilegi oma, sa- 
mavõrd tähtsa rolli, mida täita. 
Lausanne'i kongress ei olnud mõel- 
dud üksnes selleks, et rääkida häm- 
mastavaid lugusid, see oli mõeldud 
selleks, et kutsuda meid tegudele. Mi- 
da on meil kongressil kuuldud näide- 
test õppida rolli kohta, mida Jumal on 
ette näinud meile? 


Viimaks on käes 
Maakonna-rahva aeg 


Üldistungite kõrval koguneti kong- 
ressil ka mitmesugustele väiksemate- 
le sessioonidele. Tulenevalt oma seo- 
tusest soome-ugri misjoniga osalesin 
mina sessioonidel, mis tegelesid mis- 
joniga väikestes etnilistes rühmades. 
Arutelud olid lummavad. Maoori Uus- 
Meremaalt, lakota-indiaanlane Amee- 
rika Ühendriikidest, paljude Aafrika 
hõimude esindajad, kõmrid (uels- 
lased) ja mina, kes ma esindasin nii 
Eestit kui soome-ugri tööd. Neist vest- 
lustest mõistsin, et meie soome-ugri 
töö on õigupoolest osa suuremast lii- 
kumisest, millel Jumal on lasknud vii- 
masel paarikümnel aastal kujuneda, 
et arendada ehedaid kohalikke kiri- 
kuid viisil, mida kirikuajaloos on väga 
harva nähtud. 

Üldjuhul on kristluse omaksvõtt tä- 
hendanud ka missioneeriva kultuuri 
omaksvõttu. Kirikuhooned järgivad 
kogu maailmas arhitektuuristiili, mis 
on kujunenud Euroopas. Vaimulike 
riietus on liturgiline alba ja stoola või 
siis ülikond ja lips sõltumata kultuu- 
rist, mille raames kirik tegutseb. Ena- 
mik kristlikke laule on tõlked saksa 
või inglise keelest ja neid saadetakse 
orelil, klaveril või kitarril isegi siis, kui 
vastava kultuuri traditsiooniline rütm 
nende pillidega ei sobitu, nagu näi- 
teks hantidel. “Kristlik kultuur”, mis 
sisuliselt pole midagi muud kui domi- 
neeriva etnose kultuur, lihtsalt võe- 
takse üle. 

Isegi need missioloogid, kes vii- 
mastel aastatel on rõhutanud kultuu- 
riga kohanemise vajalikkust (incarna- 
tional approach), pole süüst puhtad. 
Kohaliku kultuuriga “kohanemist” 
kasutatakse sageli kui vahendit ini- 
meste pööramiseks — kultuuri ei tun- 


nustata kui olemuslikult väärtuslikku 
nähtust, vaid seda kasutatakse pigem 
kui lõksu. Väikeste etniliste gruppide 
kristlikud juhid väitsid kongressil 
peetud aruteludes üksmeelselt, et see, 
mida sageli esitletakse põlisrahva ki- 
riku “ideaalse mudelina” — iseennast 
haldav, laiendav ja majandav - peegel- 
dab jätkuvalt kolonialismi, sest mude- 
list puudub teoloogiline aspekt (self 
theologizing). Väikeseid rahvakilde 
oleks vaja julgustada esitama sedasa- 
ma üht tõest muutumatut teoloogiat 
läbi sõnade ja vormi, mis on omased 
nende kultuurile, selle asemel, et im- 
portida saksa, ameerika või bütsantsi 
teoloogilisi väljendusi. 

Väikerahvaste kristlikud liidrid tõ- 
desid, et misjonit on vedanud domi- 
neerivad kultuurid, eeskätt inglise ja 
ameerika oma, ja et nende viimaste 
aastate parimadki püüdlused “koha- 
neda kohaliku kultuuriga” on läbi 
kukkunud. Aga täna on maailm muu- 
tumas. Lääne kristlased on kaotamas 
oma domineerivat positsiooni, sest 
suurem osa kristlasi elab nüüd glo- 
baalses lõunas ja idas. See nihe on 
loonud väikestele etnilistele gruppide- 
le võimaluse rääkida vajadusest, et ki- 
rik toimiks harmoonias kohaliku kul- 
tuuriga. 

Mul oli eesõigus jagada nendega 
oma kogemusi tööst hantide, udmur- 
tide, komide ja maridega ning oma- 
korda kuulda sama põnevatest aren- 
gutest teiste väikerahvaste juures üle 
kogu maailma. 

Kõige enam nautisin ma kohtumist 
Walesi delegaatidega. Pärast kõnelust 
noore uelslanna Menna Mackhrethiga, 
kes on kõmri keele ühingu esinaine, 
sai minust Walesi fänn. Ta kirjeldas 
oma maad kui esimest Inglismaa ko- 
looniat, ja ilmselt ka viimast. Okupee- 
ritud Inglismaa poolt 13. sajandil, võe- 
ti kõmri keelt lõpliku väljasuremise 
eest kaitsev seadus vastu alles 1990. 
aastate alguses. Sarnasus Walesi ja 
Eesti kogemuse vahel on ilmne. Nüüd 
löövad Walesi kristlased nagu Menna 
aktiivselt kaasa kõmri kultuuri ja 
identiteeti toetavates poliitilistes ja 
sotsiaalsetes ettevõtmistes. Ma tund- 
sin, et Menna-taolistelt aktiivsetelt 


kõmri kristlastelt on meil palju õppi- 
da. 

Rääkides Walesi delegaatidega, 
pakkusin ma naljatades välja idee 
Eesti-Walesi liidust Euroopa hõivami- 
sel. Maailm on muutumas ja väikestel 
rahvastel on nii palju pakkuda. Suu- 
red rahvad kogu oma poliitilise ja ma- 
jandusliku vägevusega on kaotamas 
võitlust nii paljude tänase maailma 
probleemidega, mis keerlevad etnilise 
identiteedi ümber. Ükskõik, kas räägi- 
vad kristlased seni veel evangeliseeri- 
mata rahvakildude evangeliseerimi- 
sest või üritavad poliitikud hakkama 
saada etniliste gruppide probleemide- 
ga Afganistanis või Belgias, väikesed 
rahvad nagu eestlased või kõmrid või- 
vad sellesse anda panuse, mida suu- 
red ei suuda. 

Väikesed rahvad mõistavad ema- 
keele ja kultuurilise identiteedi väär- 
tust, mõistavad valu ja hirmu, mida 
põhjustab oma rahvuse ja oma identi- 
teedi allasurumine ja kadumine. Ka- 
nadalasena võin öelda, et eestlased on 
mulle seda õpetanud, avades mulle 
seeläbi võimaluse töötada soome-ugri 
rahvastega Venemaal. Väikesed rah- 
vad, nagu eestlased ja kõmrid, saavad 
suunata suuremaid, kes ekslevad pi- 
mesi etniliste suhete miiniväljal. 

Me elame maailmas, mis on muu- 
tumas nii poliitiliselt kui religioosselt. 
Vanad võimsad jõukeskused on kao- 
tamas oma domineerivat rolli ning 
uued jõud on tõusmas. Mida toob tu- 
levik? Kas me peaksime olema opti- 
mistlikud või pessimistlikud? Euroo- 
pa kiriku halvenev olukord muudab 
kahtlemata pessimistlikuks. 

Alustades Kaplinnast koduteed, is- 
tusin oma esimesel lühikesel lennuot- 
sal Johannesburgi kõrvuti Ghana de- 
legaadiga, kellel olid seljas kirevavär- 
vilised aafrika rõivad. Kui ütlesin talle, 
kust ma olen (ja seletasin, kus Eesti 
asub), küsis ta, kuidas kirikul Eestis 
läheb. Vastasin, et nagu kõikjal 
Euroopas, on kirik väike ja hädas. Ta 
vaatas mind, silmis nukrus. “Me tea- 
me kõiki neid häid asju, mida teie ini- 
mesed, Euroopa misjonärid, meie 
heaks on teinud. Teil on nüüd olemas 
kogu see materiaalne heaolu, aga 


meie, aafriklased, teame, et Jumal on 
see, kes pakub rõõmu. Ma palvetan 
teie pärast.” 

Kas me peaksime tulevikku vaata- 
ma pessimistlikult? Üks asi, mida Kol- 
mandal Lausanne'i kongressil osale- 
mine mulle õpetas, on see, et Jumal 
on suur. Euroopa võib tõusta või lan- 
geda, aga Jumal on suur. Sajandeid 
saatis Euroopa misjonäre Aafrikasse. 
Nüüd aafriklased mitte ainult ei pal- 
veta Euroopa pärast, vaid saadavad 
sinna aktiivselt misjonäre. Ükskõik 
kui palju maailm ka ei muutu, Jumal 
on SUUr. 

Küsimus on selles, missugune on 
meie roll selles muutuvas maailmas. 
Kohtumine kõmri ja teiste väikerah- 
vaste kristlike juhtidega näitas mulle, 
et kõik need muutused ja kogu see 
ebakindlus võivad anda väikestele 
rahvastele uue võimaluse asju omalt 
poolt mõjutada. 

Ja nii olengi jõudnud taas kord 
“Sõrmuste isandani”. Üks põhjus, 
miks see raamat (ja filmid) on nii pop- 
ulaarsed, peitub selles, et see on lugu 
kellestki väikesest, kes saab hakkama 
millegi suurega. Kääbikud on Tolkieni 
välja mõeldud maailmas väikesekas- 
vuline, ainult meetripikkune rahvas, 
kes on kogu aeg elanud oma väikeses 
turvalises Maakonnas (Shire s). Aga 
kui maa-ilm muutub ja kõik tundub 
lootusetu, on nad kutsutud vastu 
panema ja tegema seda, mida suure- 
mad ja tugevamad kunagi ei suudaks. 


“Mina võtan Sõrmuse,” lausus ta, 
“kuigi ma ei tunne teed.” 

Elrond tõstis pilgu ja vaatas teda 
ning Frodo tundis, kuidas tema pilgu 
teravus ta südame purustab. “Kui ma 
saan kõigest kuuldust õigesti aru,” 
sõnas mees, “arvan ma, et see üle- 
sanne on sulle mõeldud, Frodo, ja kui 
sina teed ei leia, siis ei leia seda keegi. 
See on Maakonna rahva tund, kui 
nemad tõusevad oma vaiksetelt väl- 
jadelt kõigutama torne ja Suurte 
nõukogusid.” 

(3. R. R. Tolkien. Sõrmuste isand. Sõr- 
muse vennaskond. Tõlkinud Votele Viide- 
mann ja Ene Aru. Tiritamm, 1996, Ik 

Eupenis orelit kaemas 


Orelimeister Guido Schumacher kohalikule televisioonile 
intervjuud andmas. 


Fotod: Koduteel 


Vestlushoos 
on Eesti kul- 
tuuriatašee 
“ Kadri Jauram 
ja orelisõber 
Mati Soode. 


Nõupidamine orelimeistri kabinetis 25. juunil 2011: ajalooline 
hetk, mil Toomas Pajusoo, Göran Grahn ja Guido Schumacher ot- 
sustavad, et orel pühitsetakse Tallinnas 30. oktoobril. 


A la M ; 
Virve Soode valvsa silma all täideti 
orelifondi kroonikaraamatut ka Eupenis. 

Koos Eesti orelisõprade tervitusega 
andis pastor Toomas Pajusoo oreli- 

meister Guido Schumacherile kingitu- 
sena üle ka Tauno Kangro valmistatud 


küünlajala. 

